ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 23/96/COL της 6ης Μαρτίου 1996 σχετικά με την έβδομη τροποποίηση των διαδικαστικών και των ουσιαστικών κανόνων στον τομέα των κρατικών ενισχύσεων (νέοι κανόνες για τις κρατικές ενισχύσεις στον κλάδο των συνθετικών ινών)

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

τροποποιεί ως εξής τους διαδικαστικούς και τους ουσιαστικούς κανόνες στον τομέα των κρατικών ενισχύσεων για τις συνθετικές ίνες (1), οι οποίοι θεσπίστηκαν στις 19 Ιανουαρίου 1994 (2), όπως τροποποιήθηκαν τελευταία στις 6 Δεκεμβρίου 1995 (3):

Το κεφάλαιο 22 των κατευθυντήριων γραμμών για τις κρατικές ενισχύσεις αντικαθίσταται από το ακόλουθο κείμενο:

«22. ΕΝΙΣΧΥΣΕΙΣ ΣΤΗ ΒΙΟΜΗΧΑΝΙΑ ΣΥΝΘΕΤΙΚΩΝ ΙΝΩΝ (1)

22.1. Έκταση ελέγχου

(1) Οι ακόλουθοι κανόνες για τις ενισχύσεις στη βιομηχανία συνθετικών ινών εφαρμόζονται, ανεξάρτητα από το μέγεθος του μελλοντικού δικαιούχου, σε όλες τις κατηγορίες ενισχύσεων, εκτός από τις ενισχύσεις για επαγγελματική κατάρτιση/επανεκπαίδευση που χορηγούνται βάσει καθεστώτων τα οποία έχουν εγκριθεί από την Εποπτεύουσα Αρχή της ΕΖΕΣ ή από τις ενισχύσεις που έχουν χορηγηθεί βάσει καθεστώτων τα οποία έχουν εγκριθεί από την Αρχή αυτή και εμπίπτουν στο πεδίο είτε των κανόνων για τις ενισχύσεις περιβαλλοντικής προστασίας (2) είτε των κανόνων για τις ενισχύσεις έρευνας και ανάπτυξης (3).

(2) Όσον αφορά τους γενικούς τύπους ινών και νημάτων, την πολυμερική τους βάση και τις τελικές τους χρήσεις, οι κανόνες εφαρμόζονται σε όλους τους γενικούς τύπους ασυνεχών ινών και συνεχών νημάτων που βασίζονται στον πολυεστέρα, τα πολυαμίδια, τις ακρυλικές ουσίες ή το πολυπροπυλένιο, ανεξάρτητα από τις τελικές χρήσεις των προϊόντων.

(3) Από απόψεως βιομηχανικών διεργασιών, οι κανόνες εφαρμόζονται στις ενισχύσεις για την άμεση στήριξη της εξώθησης, της υφασματοποίησης ή του πολυμερισμού (συμπεριλαμβανομένης της πολυσυμπύκνωσης), εφόσον η τελευταία μέθοδος συνδυάζεται με την εξώθηση, από πλευράς χρησιμοποιούμενων μηχανημάτων, ή για την άμεση στήριξη κάθε επικουρικής μεθόδου η οποία, στη συγκεκριμένη επιχειρηματική δραστηριότητα συνδυάζεται συνήθως με τις παραγωγικές ικανότητες εξώθησης/υφασματοποίησης σε σχέση με τα χρησιμοποιούμενα μηχανήματα.

(4) Οι κανόνες δεν εφαρμόζονται στις ενισχύσεις για την άμεση στήριξη διεργασιών που λαμβάνουν χώρα στο στάδιο που προηγείται του πολυμερισμού - για παράδειγμα, στην παραγωγή μονομερών. Ομοίως, οι κανόνες δεν εφαρμόζονται στις διαδικασίες που έπονται της εξώθησης/υφασματοποίησης οι οποίες, στη συγκεκριμένη επιχειρηματική δραστηριότητα, δεν συνδυάζονται συνήθως με παραγωγική ικανότητα εξώθησης/υφασματοποίησης από πλευράς χρησιμοποιούμενων μηχανημάτων. Τέλος, οι κανόνες εφαρμόζονται στις μεθόδους εξώθησης νημάτων κατά τις οποίες τα κλωστοποιούμενα νήματα υφίστανται μόνο προσωρινά, προτού μετατραπούν σε μη υφασμένο ύφασμα και σε ύφασμα spunlaid για την παραγωγή μη υφαντών προϊόντων. Ο εν λόγω κλάδος αποτελεί έναν τομέα συνεχούς καινοτομίας και ταχύρυθμης ανάπτυξης, ενώ τα μηχανήματα για την εξώθηση των νημάτων του είδους αυτού δεν μπορούν να προσαρμοστούν εύκολα χωρίς μεγάλο κόστος για την παραγωγή ασυνεχών ινών ή συνεχών νημάτων.

22.2. Ειδικές υποχρεώσεις κοινοποίησης

(1) Συνεπώς, βάσει των κανόνων, οι χώρες της ΕΖΕΣ υποχρεούνται να κοινοποιούν σύμφωνα με το άρθρο 1 παράγραφος 3 του πρωτοκόλλου 3 της συμφωνίας περί Εποπτείας και Δικαστηρίου, κάθε πρόταση χορήγησης ενίσχυσης οποιασδήποτε μορφής, ανεξάρτητα από το εάν η Εποπτεύουσα Αρχή της ΕΖΕΣ έχει εγκρίνει ή όχι το σχετικό καθεστώς, και εφόσον η ενίσχυση δεν πληροί το κριτήριο de minimis (4) για την άμεση στήριξη:

- της εξώθησης/υφασματοποίησης όλων των γενικών τύπων ινών και νημάτων με βάση τον πολυεστέρα, τα πολυαμίδια, το ακρυλικό ή το πολυπροπυλένιο, ανεξάρτητα από τις τελικές τους χρήσεις

ή

- του πολυμερισμού (συμπεριλαμβανομένης της πολυσυμπύκνωσης), εφόσον συνδυάζεται με την εξώθηση από πλευράς χρησιμοποιούμενων μηχανημάτων

ή

- κάθε συμπληρωματικής διεργασίας που σχετίζεται με την ταυτόχρονη εγκατάσταση παραγωγικής ικανότητας εξώθησης/υφασματοποίησης από το μελλοντικό αποδέκτη της ενίσχυσης ή από άλλη εταιρεία του ομίλου στον οποίο ανήκει και η οποία, στη συγκεκριμένη επιχειρηματική δραστηριότητα, συνδυάζεται συνήθως με ανάλογη παραγωγική ικανότητα από πλευράς χρησιμοποιούμενων μηχανημάτων.

(2) Οι χώρες της ΕΖΕΣ δεν υποχρεούνται να κοινοποιούν ορισμένες κατηγορίες ενισχύσεων: ενισχύσεις για την επαγγελματική εκπαίδευση/επανεκπαίδευση που χορηγούνται βάσει καθεστώτων που έχει εγκρίνει η Εποπτεύουσα Αρχή της ΕΖΕΣ 7 ενισχύσεις που χορηγούνται βάσει καθεστώτων που έχει εγκρίνει η Εποπτεύουσα Αρχή και που εμπίπτουν είτε στο πεδίο εφαρμογής των κανόνων για τις ενισχύσεις περιβαλλοντικής προστασίας είτε των κανόνων για την έρευνα και ανάπτυξη.

(3) Κάθε πρόταση για χορήγηση ενίσχυσης εκτός του πεδίου εγκεκριμένου καθεστώτος ενίσχυσης υπόκειται, βεβαίως, στην υποχρέωση κοινοποίησης σύμφωνα με το άρθρο 1 παράγραφος 3 του πρωτοκόλλου 3 της συμφωνίας περί Εποπτείας και Δικαστηρίου.

(4) Εκτός από τις πληροφορίες που παρέχονται συνήθως όταν κοινοποιείται στην Εποπτεύουσα Αρχή της ΕΖΕΣ πρόταση χορήγησης ενίσχυσης (5), οι χώρες της ΕΖΕΣ πρέπει να διαβιβάζουν και τις ακόλουθες πληροφορίες:

- την πλήρη επωνυμία του υποψήφιου αποδέκτη, με την οποία είναι καταχωρημένος στα μητρώα της οικείας χώρας της ΕΖΕΣ και, σε περίπτωση που ανήκει σε όμιλο, την πλήρη επωνυμία του ομίλου, και εφόσον είναι αναγκαίο, περιγραφή της διάρθρωσης ιδιοκτησίας,

- όσον αφορά τον υποψήφιο αποδέκτη (ή/και, εφόσον είναι αναγκαίο, τον όμιλο στον οποίο ανήκει), δήλωση σχετικά με την τρέχουσα παραγωγική του ικανότητα, την παραγωγική ικανότητα για κάθε ένα από τα τρία προηγούμενα έτη και την παραγωγική ικανότητα που θα έχει μετά την πραγματοποίηση των επενδύσεων που θα υποστηριχθούν από την προτεινόμενη ενίσχυση (σε τόνους ανά έτος) όσον αφορά την εξώθηση ή/και την υφασματοποίηση των ινών και νημάτων επί των οποίων διενεργείται ο έλεγχος και τις ποσότητες που έχουν αποτελέσει ή αναμένεται να αποτελέσουν αντικείμενο εξώθησης ή/και υφασματοποίησης σε κάθε ένα από τα έτη αυτά. Επιπλέον, τα στοιχεία πρέπει να αναλύονται ανά ειδικό γενικό/πολυμερικό τύπο ινών ή νημάτων [ο προσδιορισμός τους γίνεται με τη συνδυασμένη ονοματολογία (6)] και, μόνο για τα νήματα, πρέπει να αναφέρεται το μέσο decitex βάσει του οποίου έχει υπολογιστεί η παραγωγική ικανότητα,

- δήλωση σχετικά με το σκοπό των επενδύσεων για τις οποίες πρόκειται να χορηγηθεί ενίσχυση και περιγραφή αυτών, καθώς και τα αναμενόμενα οφέλη για τον υποψήφιο αποδέκτη (και, σε περίπτωση που η ενίσχυση θα στηρίξει στοιχεία ευρύτερης στρατηγικής του ομίλου στον οποίο ανήκει, για τον όμιλο),

- σε περίπτωση που η ενίσχυση πρόκειται να στηρίξει την εγκατάσταση, τον εκσυγχρονισμό ή την προσαρμογή μηχανημάτων εξώθησης ή/και υφασματοποίησης, δήλωση σχετικά με το κατά πόσο τα μηχανήματα μπορούν να προσαρμοστούν για την παραγωγή διαφορετικών γενικών ειδών προϊόντων με την ίδια πολυμερική βάση, ή προϊόντων με βάση διαφορετικά πολυμερή και, εφόσον αυτό είναι δυνατό, το κόστος προσαρμογής και η ευχέρεια με την οποία μπορεί να πραγματοποιηθεί,

- περιγραφή του ειδικού προϊόντος και των γεωργαφικών αγορών που ενδέχεται να επηρεαστούν από την προτεινόμενη ενίσχυση.

22.3. Κριτήρια αξιολόγησης των περιπτώσεων ενίσχυσης

(1) Κατά την αξιολόγηση του συμβιβάσιμου χαρακτήρα των ενισχύσεων που εμπίπτουν στο πεδίο εφαρμογής των κανόνων αυτών, ο βασικός παράγοντας που λαμβάνεται υπόψη είναι οι επιπτώσεις της ενίσχυσης στις αγορές των σχετικών προϊόντων, δηλαδή των ινών/νημάτων, για την παραγωγή των οποίων προορίζεται η ενίσχυση. Τα μέσα ποσοστά χρησιμοποίησης της παραγωγικής ικανότητας σε πολλούς τομείς παραμένουν μη ικανοποιητικά και οι επιπτώσεις των κρατικών ενισχύσεων για τη στήριξη της παραγωγής θα είναι εν γένει αρνητικές από πλευράς ανταγωνισμού στην αγορά του Ευρωπαϊκού Οικονομικού Χώρου, εκτός εάν υπάρχει διαρθρωτική έλλειψη προσφοράς του σχετικού προϊόντος.

(2) Σε κάθε περίπτωση και ανεξάρτητα από την κατάσταση της αγοράς των σχετικών προϊόντων και της επίπτωσης των ενισχύσεων στην εν λόγω αγορά, οι κανόνες αυτοί προβλέπουν τον περιορισμό της έντασης των ενισχύσεων. Ωστόσο, σύμφωνα με τους κανόνες που διέπουν τις ενισχύσεις προς τις μικρού και μεσαίου μεγέθους επιχειρήσεις (ΜΜΕ), οι ΜΜΕ θα μπορούν να λαμβάνουν ενισχύσεις υψηλότερης έντασης σε σχέση με τις μεγαλύτερες επιχειρήσεις. Οι κανόνες προβλέπουν επίσης τη δυνατότητα χορήγησης υψηλότερου ποσοστού ενίσχυσης προς τις ΜΜΕ, εφόσον η ενίσχυση αυτή αφορά τη στήριξη της παραγωγής καινοτόμου προϊόντος.

(3) Βάσει των κανόνων, η Εποπτεύουσα Αρχή της ΕΖΕΣ αξιολογεί το συμβιβάσιμο της ενίσχυσης σε τρία κατ' ανώτατο όριο στάδια τα οποία αφορούν:

- την κατάσταση των αγορών των σχετικών προϊόντων,

- την επίπτωση της ενίσχυσης στη σχετική παραγωγική ικανότητα

και

- ανάλογα με το αποτέλεσμα της εξέτασης των δύο πρώτων σταδίων και του μεγέθους της επιχείρησης, τον καινοτόμο χαρακτήρα των σχετικών προϊόντων.

(4) Τα σχετικά προϊόντα είναι οι ίνες ή/και τα νήματα για την παραγωγή των οποίων προορίζεται η προτεινόμενη ενίσχυση και που εμπίπτουν στο πεδίο εφαρμογής των μέτρων. Κατά την αξιολόγηση, η Εποπτεύουσα αρχή της ΕΖΕΣ καθορίζει τις αγορές των εν λόγω προϊόντων βάσει του γενικού τύπου της ίνας ή του νήματος (δηλαδή εάν πρόκειται για συνεχείς ίνες για τάπητες, βιομηχανικές συνεχείς ίνες, υφαντουργικές συνεχείς ίνες ή ασυνεχείς ίνες) και της πολυμερικής τους βάσης (δηλαδή πολυαμίδιο, πολυεστέρας, ακρυλικό ή πολυπροπυλένιο). Η Εποπτεύουσα αρχή θα καθορίσει επίσης κατά πόσο είναι δυνατή η αλλαγή της χρήσης του σχετικού εξοπλισμού και η προσαρμογή του, με ευκολία και σχετικά χαμηλό κόστος, για την παραγωγή διαφορετικών ινών και νημάτων, γεγονός το οποίο σημαίνει ότι είναι δυνατό να επηρεάζονται περισσότερες της μίας αγορές.

(5) Για τον προσδιορισμό της κατάστασης της αγοράς για κάθε ένα από τα σχετικά προϊόντα - δηλαδή της διαρθρωτικής ισορροπίας μεταξύ προσφοράς και ζήτησης - η Εποπτεύουσα Αρχή της ΕΖΕΣ θα εξετάζει τα διαθέσιμα στοιχεία, τα οποία θα βασίζονται σε γεγονότα και όχι απλώς σε ισχυρισμούς, εικασίες ή αόριστες πιθανότητες. Μεταξύ των στοιχείων αυτών ενδέχεται να περιλαμβάνονται:

- το μέσο ποσοστό χρησιμοποίησης της παραγωγικής ικανότητας για την παραγωγή ινών ή νημάτων, με βάση τον ετήσιο μέσο όρο των δύο προηγούμενων ετών, που αναμένεται να κυμαίνεται σε τουλάχιστον 90 % εφόσον υπάρχει διαρθρωτική έλλειψη από πλευράς προσφοράς,

- το επίπεδο των εισαγωγών ινών ή νημάτων στον ΕΟΧ, η παραγωγική ικανότητα και η κατανάλωση εντός του ΕΟΧ, οι εξαγωγές, οι τιμές και τα περιθώρια κέρδους για το τρέχον έτος και για κάθε ένα από τα προηγούμενα τρία έτη, καθώς και οι προβλέψεις για τη μελλοντική τους εξέλιξη,

- όσον αφορά τον υποψήφιο δικαιούχο (ή/και, ενδεχομένως, τον όμιλο στον οποίο ανήκει), το μερίδιο αγοράς του για τις ίνες ή τα νήματα κατά το τρέχον έτος και για κάθε ένα από τα τρία προηγούμενα έτη.

(6) Ωστόσο, ο κατάλογος αυτός δεν είναι εξαντλητικός, ούτε και κάποιο ή περισσότερα από τα στοιχεία αυτά μπορούν αναγκαστικά να θεωρηθούν ως αποφασιστικής σημασίας για την εξαγωγή συμπερασμάτων.

(7) Η σχετική παραγωγική ικανότητα που πρέπει να ληφθεί υπόψη αποτελείται από το σύνολο των βιώσιμων παραγωγικών ικανοτήτων του υποψήφιου αποδέκτη (ή/και, ενδεχομένως, του ομίλου στον οποίο ανήκει) για την εξώθηση ή/και την υφασματοποίηση των σχετικών προϊόντων. Σε κάθε περίπτωση, η βιώσιμη παραγωγική ικανότητα περιλαμβάνει και την προσωρινά αχρησιμοποίητη παραγωγική ικανότητα (η οποία θα επανενεργοποιηθεί εφόσον βελτιωθούν οι πωλήσεις), όχι όμως την απαρχαιωμένη παραγωγική ικανότητα (δηλαδή τον εξοπλισμό εκείνο και τις εγκαταστάσεις που είχαν σταματήσει οριστικά να χρησιμοποιούνται πριν την υποβολή της αίτησης για ενίσχυση και προορίζονταν για διάλυση ή παραχώρηση εκτός του ΕΟΧ).

(8) Για τον καθορισμό του καινοτόμου ή μη χαρακτήρα ενός προϊόντος βάσει των εν λόγω κανόνων, η Εποπτεύουσα Αρχή της ΕΖΕΣ θα λάβει πάλι υπόψη της τα πραγματικά στοιχεία σχετικά με τη φύση, τη διάρθρωση και τις αναπτυξιακές προβλέψεις της αγοράς του συγκεκριμένου προϊόντος, την ευκολία προσαρμογής του σχετικού εξοπλισμού για την παραγωγή τυποποιημένων ή λιγότερο σημαντικών καινοτόμων προϊόντων και το κόστος μιας τέτοιας προσαρμογής, καθώς και το κατά πόσο το εν λόγω προϊόν διαφέρει ουσιαστικά και σημαντικά από οποιοδήποτε προϊόν ή αποτελεί απλώς το αποτέλεσμα της διαφοροποίησης μέσω οριακών απλώς μεταβολών των τεχνικών χαρακτηριστικών κάποιου ήδη υφιστάμενου προϊόντος.

(9) Η Εποπτεύουσα Αρχή της ΕΖΕΣ θα ζητεί, εφόσον είναι απαραίτητο, συμβουλές και στοιχεία από εμπειρογνώμονες για τον καθορισμό, παραδείγματος χάρη, της διαρθρωτικής ισορροπίας μεταξύ προσφοράς και ζήτησης των σχετικών προϊόντων ή για τον προσδιορισμό του κατά πόσο ο παραγωγικός εξοπλισμός θα μπορούσε ή όχι, με σχετική ευκολία και χαμηλό κόστος, να προσαρμοστεί στην παραγωγή διαφορετικών προϊόντων, ή για την αξιολόγηση του καινοτόμου χαρακτήρα των προϊόντων. Επιπλέον, η Εποπτεύουσα Αρχή θα κινεί την επίσημη διαδικασία που προβλέπεται στο άρθρο 1 παράγραφος 2 του πρωτοκόλλου 3 της συμφωνίας περί Εποπτείας και Δικαστηρίου εφόσον, μετά την αρχική αξιολόγηση, είναι πεπεισμένη ότι η πρόταση δεν συμβιβάζεται με τη λειτουργία της συμφωνίας για τον ΕΟΧ ή δεν είναι σε θέση να υπερβεί όλες τις δυσχέρειες που αφορούν τον καθορισμό του συμβιβάσιμου ή όχι χαρακτήρα της πρότασης.

(10) Βάσει των κανόνων αυτών, η χορήγηση επενδυτικών ενισχύσεων επιτρέπεται μόνο:

- για τις μεγαλύτερες επιχειρήσεις - δηλαδή εκείνες που δεν είναι ΜΜΕ - μέχρι ποσοστού 50 % του ισχύοντος ανωτάτου ορίου ενίσχυσης:

- εφόσον η ενίσχυση αυτή οδηγεί σε σημαντική μείωση της σχετικής παραγωγικής ικανότητας ή

- εφόσον η αγορά των σχετικών προϊόντων χαρακτηρίζεται από διαρθρωτική έλλειψη προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας 7

- για τις ΜΜΕ, μέχρι ποσοστού 75 % του ισχύοντος ανωτάτου ορίου ενίσχυσης εφόσον η αγορά των σχετικών προϊόντων χαρακτηρίζεται από διαρθρωτική έλλειψη προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας 7

- για τις ΜΜΕ, μέχρι ποσοστού 100 % του ισχύοντος ανωτάτου ορίου ενίσχυσης:

- εφόσον η ενίσχυση συνεπάγεται σημαντική μείωση της σχετικής παραγωγικής ικανότητας ή

- εφόσον η αγορά των σχετικών προϊόντων χαρακτηρίζεται από διαρθρωτική έλλειψη προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας και τα σχετικά προϊόντα έχουν καινοτόμο χαρακτήρα.

(11) Για τις προτάσεις χορήγησης περιφερειακών επενδυτικών ενισχύσεων βάσει καθεστώτων που έχουν εγκριθεί από την Εποπτεύουσα Αρχή της ΕΖΕΣ, το ανώτατο ύψος ενίσχυσης είναι αυτό που ισχύει για το εν λόγω καθεστώς. Για τις προτάσεις χορήγησης περιφερειακών επενδυτικών ενισχύσεων, εκτός του πεδίου των εγκεκριμένων καθεστώτων, και οι οποίες δεν εμπίπτουν στο πεδίο εφαρμογής των κανόνων για τις ενισχύσεις διάσωσης και αναδιάρθρωσης προβληματικών επιχειρήσεων (7), το ανώτατο ύψος της ενίσχυσης είναι αυτό που ισχύει για την οικεία περιοχή.

(12) Για να καθοριστεί κατά πόσο η μεταβολή της παραγωγικής ικανότητας είναι σημαντική στο πλαίσιο των κανόνων αυτών, η Εποπτεύουσα Αρχή της ΕΖΕΣ θα λάβει υπόψη της τα πραγματικά στοιχεία, τα οποία είναι δυνατό να περιλαμβάνουν:

- για τον υποψήφιο αποδέκτη (και, όταν η ενίσχυση αποσκοπεί στην προώθηση τυχόν μιας ευρύτερης στρατηγικής εντός του ομίλου στον οποίο ανήκει, για τον όμιλο επίσης):

- την τρέχουσα παραγωγική του ικανότητα, την παραγωγική του ικανότητα για κάθε ένα από τα προηγούμενα τρία έτη και την παραγωγική ικανότητα που θα έχει μετά την πραγματοποίηση των επενδύσεων που υποστηριχθούν από την προτεινόμενη ενίσχυση (σε τόνο ανά έτος) για την εξώθηση ή/και την υφασματοποίηση καθενός από τα σχετικά προϊόντα και τις πραγματικές ποσότητες που αναμένονταν ή αναμένεται να αποτελέσουν αντικείμενο εξώθησης ή/και υφασματοποίησης κατά τα έτη αυτά,

- το μερίδιο του στην αγορά για κάθε ένα από τα σχετικά προϊόντα κατά το τρέχον έτος, για κάθε ένα από τα προηγούμενα τρία έτη και όπως αναμένεται να διαμορφωθεί στο μέλλον,

- το μέγεθός του, δηλαδή εάν πρόκειται για ΜΜΕ ή για μεγαλύτερη επιχείρηση και

- τη βιωσιμότητά του 7

- το μέσο ποσοστό χρησιμοποίησης της παραγωγικής ικανότητας για κάθε ένα από τα σχετικά προϊόντα, με βάση τον ετήσιο μέσο όρο των δύο προηγούμενων ετών 7

- την αναμενόμενη επίπτωση της ενίσχυσης στην οικεία περιφέρεια από πλευράς υφιστάμενων διαρθρωτικών μειονεκτημάτων.

(13) Αλλά, όπως συμβαίνει με την εξέταση της κατάστασης της αγοράς για τα σχετικά προϊόντα, ο ανωτέρω κατάλογος δεν είναι ούτε εξαντλητικός ούτε κάποιο ή περισσότερα από τα στοιχεία αυτά μπορούν αναγκαστικά να θεωρηθούν ως παράγοντες αποφασιστικής σημασίας για την εξαγωγή συμπερασμάτων.

22.4 Εκ των υστέρων έλεγχος

(1) Η πραγματοποίηση των επενδύσεων που στηρίζονται από τις εγκεκριμένες ενισχύσεις συνολικού ποσού ίσου ή μεγαλύτερου των 50 εκατομμυρίων Ecu θα αποτελέσουν αντικείμενο ειδικού εκ των υστέρων ελέγχου με σκοπό την εξακρίβωση της τήρησης των όρων της έγκρισης.

22.5 Χρονική διάρκεια

(1) Οι ανωτέρω κανόνες τίθενται σε ισχύ από την 1η Απριλίου 1996 και για περίοδο τριών ετών. Καταρχήν, πρόκειται να καταργηθούν το αργότερο έξι μήνες μετά την ημερομηνία κατά την οποία πρόκειται να αρχίσει να ισχύει το προβλεπόμενο οριζόντιο πλαίσιο κρατικών ενισχύσεων για την πραγματοποίηση σημαντικών επενδύσεων.

(1) Το κεφάλαιο αυτό αντιστοιχεί στον κώδικα ενισχύσεων στη βιομηχανία συνθετικών ινών που εγκρίθηκε από την Επιτροπή στις 16 Ιανουαρίου 1996 (ΕΕ αριθ. C 94 της 30. 3. 1996).

(2) Βλέπε κεφάλαιο 15 των κατευθυντήριων αυτών γραμμών.

(3) Βλέπε κεφάλαιο 14 των κατευθυντήριων αυτών γραμμών.

(4) Βλέπε κεφάλαιο 12 των εν λόγω κατευθυντήριων γραμμών.

(5) Βλέπε παράρτημα Ι των εν λόγω κατευθυντήριων γραμμών.

(6) ΕΕ αριθ. L 241 της 27. 9. 1993, σ. 1.

(7) Βλέπε κεφάλαιο 16 των εν λόγω κατευθυντήριων γραμμών.»

Βρυξέλλες, 6 Μαρτίου 1996.

Για την Εποπτεύουσα Αρχή της ΕΖΕΣ

Knut ALMESTAD

Πρόεδρος

(1) Στο εξής θα αναφέρονται ως «κατευθυντήριες γραμμές για τις κρατικές ενισχύσεις».

(2) ΕΕ αριθ. L 231 της 3. 9. 1994, σ. 1.

(3) ΕΕ αριθ. L 124 της 23. 5. 1996, σ. 41.